CELEX: 32008R0155
Language: mt
Date: 2008-02-21 00:00:00
Title: Regolament tal-Kummissjoni (KE) Nru 155/2008 tal- 21 ta’ Frar 2008 dwar il-klassifikazzjoni ta’ ċertu merkanzija fin-Nomenklatura Magħquda

22.2.2008   
               
               
                  MT
               
               
                  Il-Ġurnal Uffiċjali ta’ l-Unjoni Ewropea
               
               
                  L 48/12
               
            REGOLAMENT TAL-KUMMISSJONI (KE) Nru 155/2008
      tal-21 ta’ Frar 2008
      dwar il-klassifikazzjoni ta’ ċertu merkanzija fin-Nomenklatura Magħquda
      IL-KUMMISSJONI TAL-KOMUNITAJIET EWROPEJ,
      Wara li kkunsidrat it-Trattat li jistabbilixxi l-Komunità Ewropea,
      Wara li kkunsidrat ir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Komuni tad-Dwana (1), u b’mod partikolari Artiklu 9(1)(a) tiegħu,
      Billi:
      
                  (1)
               
               
                  Biex tkun garantita l-applikazzjoni uniformi tan-Nomenklatura Magħquda annessa mar-Regolament (KEE) Nru 2658/87, jeħtieġ li jkunu adottati miżuri li jikkonċernaw il-klassifikazzjoni tal-merkanzija li tissemma fl-Anness ta’ dan ir-Regolament.
               
            
                  (2)
               
               
                  Ir-Regolament (KEE) Nru 2658/87 iddefinixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli jgħoddu wkoll għal kull nomenklatura oħra li hija kompletament jew parzjalment ibbażata fuqha, jew li żżid magħha xi subdiviżjoni oħra u li hija mwaqqfa fuq proviżjonijiet speċifiċi tal-Komunità, bi ħsieb li tkun applikata tariffa u miżuri oħra relatati mal-kummerċ fil-merkanzija.
               
            
                  (3)
               
               
                  Konformi ma’ dawk ir-regoli ġenerali, l-merkanzija deskritta fil-kolonna nru 1 ta’ l-iskeda mniżżla fl-Anness għandha tkun klassifikata fil-kodiċi NM indikata fil-kolonna nru 2, minħabba fir-raġunijiet mniżżla fil-kolonna nru 3.
               
            
                  (4)
               
               
                  Huwa xieraq li ssir kundizzjoni li, bla ħsara għall-miżuri li jeżistu fil-Komunità dwar sistemi doppji ta’ kontroll u dwar sorveljanza tal-Komunità qabel u wara ma ssir importazzjoni ta’ prodotti tessili fil-Komunità, informazzjoni fuq tariffa li torbot maħruġa mill-awtoritajiet tad-dwana ta’ l-Istati Membri dwar il-klassifikazzjoni tal-merkanzija fin-Nomenklatura Magħquda u li ma taqbilx ma’ dan ir-Regolament, tista’ tibqa’ tkun invokata minn min iżomm l-informazzjoni tat-tariffa li torbot għal perijodu ta’ 60 jum, taħt Artiklu 12(6) tar-Regolament tal-Kunsill (KEE) Nru 2913/92 tat-12 ta’ Ottubru 1992 li jistabilixxi l-Kodiċi tad-Dwana tal-Komunità (2).
               
            
                  (5)
               
               
                  Il-Kumitat tal-Kodiċi Doganali ma ppubblikax opinjoni fil-limitu ta’ żmien stabbilit mill-President tiegħu,
               
            ADOTTA DAN IR-REGOLAMENT:
      Artiklu 1
      Il-merkanzija deskritta fil-kolonna nru 1 ta’ l-iskeda mniżżla fl-Anness tkun klassifikata fin-Nomenklatura Magħquda fil-kodiċi NM fil-kolonna nru 2.
      Artiklu 2
      Bla ħsara għall-miżuri li jeżistu fil-Komunità dwar sistemi doppji ta’ kontroll u dwar sorveljanza tal-Komunità qabel u wara ma ssir importazzjoni ta’ prodotti tessili fil-Komunità, informazzjoni fuq tariffa li torbot maħruġa mill-awtoritajiet tad-dwana ta’ l-Istati Membri li ma taqbilx ma’ dan ir-Regolament, tista’ tkun invokata għal perijodu ta’ 60 jum, taħt Artiklu 12(6) tar-Regolament tal-Kunsill (KEE) Nru 2913/92.
      Artiklu 3
      Dan ir-Regolament jidħol fis-seħħ fl-għoxrin jum wara dak tal-publikazzjoni tiegħu fil-Ġurnal Uffiċjali ta’ l-Unjoni Ewropea.
      
         Dan ir-Regolament għandu jorbot fl-intier tiegħu kollu u japplika direttament għall-Istati Membri kollha.
         Magħmul fi Brussell, 21 ta’ Frar 2008.
         
            
               Għall-Kummissjoni
            
            László KOVÁCS
            
               Membru tal-Kummissjoni
            
         
      
      
         (1)  ĠU L 256, 7.9.1987, p. 1. Ir-Regolament kif amendat l-aħħar bir-Regolament tal-Kummissjoni (KE) Nru 1352/2007 (ĠU L 303, 21.11.2007, p. 3).
      
         (2)  ĠU L 302, 19.10.1992, p. 1. Ir-Regolament kif amendat l-aħħar bir-Regolament (KE) Nru. 1791/2006 (ĠU L 363, 20.12.2006, p. 1).
      
         ANNESS
         
                     Deskrizzjoni tal-prodotti
                  
                  
                     Klassifikazzjoni kodiċi NM
                  
                  
                     Raġunijiet
                  
               
                     (1)
                  
                  
                     (2)
                  
                  
                     (3)
                  
               
                     L-oġġett jikkonsisti minn żewġ cups magħmulin minn plastik ċellulari artab iffurmat miksi miż-żewġ naħat bi drapp maħdum bil-labar. Ċinet maħdumin bil-labar huma meħjutin mat-trufijiet tal-cups biex isaħħu l-forma ovali tagħhom.
                     Il-cups huma magħqudin flimkien permezz ta' bokkla ta’ metall manjetiku. In-naħa ta' ġewwa ta' kull cup fiha kisja adeżiva protetta permezz ta' film tal-plastik. Meta jitneħħa l-film tal-plastik, il-kisja adeżiva tippermetti lill-cups li jeħlu mas-sider meta tiġi f'kuntatt dirett mal-ġilda.
                     L-oġġett huwa ddisinjat biex jintlibes mal-ġilda.
                     (riċipetto)
                     (Ara r-ritratti Nri 643A u 643B) (*)
                     
                  
                  
                     6212 10 90 
                  
                  
                     Il-klassifikazzjoni hija determinata bir-Regoli Ġenerali 1 u 6 għall-interpretazzjoni tan-Nomenklatura Magħquda, noti 2(a)(5) għall-Kapitlu 59 u 2(a) għall-Kapitlu 61 u l-kliem tal-kodiċi NM 5903 , 6212 , 6212 10  u 6212 10 90 .
                     Peress li l-plastik ċellulari tal-cups huwa mħallat bi drapp tessili fuq iż-żewġ naħat, id-drapp tessili huwa meqjus bħala li għandu funzjoni lil hinn minn sempliċi rinfurzar skond nota 2(a)(5) għal Kapitlu 59, jikkonferixxi l-karattru essenzjali tad-drapp lill-materjal imħallat tal-cups u għalhekk huwa meqjus li huwa l-materjal kostitwenti ta' l-oġġett. (Ara wkoll in-Noti ta’ Spjega SA għall-Kapitlu 39, Ġenerali, “Taħlit ta' plastik u materjal tessili”, (d) u s-seba’ paragrafu). Għalhekk, l-oġġett huwa oġġett tad-drapp ta’ sezzjoni XI u mhux oġġett ta' lbies tal-plastik ta’ subtitlu 3926 20 .
                     L-oġġett għandu l-karatteristiċi ta' riċipetto, jiġifieri, cups tal-plastik ċellulari fil-forma ovali, iffurmati, li huma rinfurzati tul it-trufijiet flimkien mal-bokkla tal-metall manjetiku li jżommu lis-sider f'postu. Minflok iċ-ċineg klassiċi li jduru madwar id-dahar, dan l-oġġett jeħel mal-ġisem permezz ta' kisja adeżiva fuq ġewwa tal-cups. Minħabba l-ħxuna tal-cups magħmulin minn plastik ċellulari meta jeħel man-naħa ta' isfel tas-sider, jagħti sostenn billi jimbotta s-sider 'l fuq. Barra dan, meta l-oġġett jintlibes, il-parti ta' fuq tal-cups teħel 'il fuq kemm jista' jkun mal-ġilda 'l fuq mis-sider u għalhekk is-sider li jkun ġol-cups, ikun merfugħ u miżmum ‘l fuq. Għalhekk, l-oġġett huwa tat-tip “iddisinjat biex jintlibes bħala lbies għas-sostenn tal-ġisem” fi ħdan it-tifsira tan-Noti ta' Spjega SA għal titlu 6212 , l-ewwel paragrafu. Barra dan, bħal riċipetti oħra, l-oġġett huwa maħsub li jintlibes mal-ġilda.
                     L-oġġett huwa kklassifikat bħala riċipetto f’titlu 6212 , għaliex dan it-titlu jinkludi riċipetti tat-tipi kollha. (Ara wkoll in-Noti ta' Spjega SA għal titlu 6212 , it-tieni paragrafu, (1)).
                  
               
            
         
                     
                        
                  
                  
                     
                        
                  
               
            (*)  Ir-ritratti huma biss għall-informazzjoni.